ORDE do 16 de decembro de 2008 sobre a aprobación definitiva do Plan Xeral de Ordenación Municipal do Concello de Vilardevós (Ourense).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 27/01/2009

O Concello de Vilardevós remite o documento do Plan Xeral de Ordenación Municipal para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
Esta consellería mediante a Orde do 26-11-2007 acordou, de conformidade co disposto no artigo 85.5º b) da LOUG, non outorgar a aprobación definitiva do Plan Xeral de Ordenación Municipal do Concello de Vilardevós, debendo introducirse as modificacións necesarias para corrixir as deficiencias que nela se establecían.
Os servizos técnicos e xurídicos municipais emitiron informe os días 21-7-2008 e 24-7-2008 respectivamente.
O Pleno do Concello de Vilardevós adoptou o acordo de aprobación do Plan Xeral de Ordenación Municipal o día 31-7-2008.
O expediente municipal foi remitido a esta consellería para resolver sobre a súa aprobación definitiva, tivo entrada no seu rexistro o 12-8-2008.
En virtude do previsto no artigo 85.5º da LOUG, e logo do exame do proxecto e do expediente do plan xeral, así como das actuacións realizadas, o 10-9-2008 requiriuse o Concello de Vilardevós para que corrixise unha serie de deficiencias observadas na tramitación do expediente administrativo.
Este requirimento foi atendido polo Concello de Vilardevós por escrito que ten entrada nesta consellería o 17-9-2008, para iso presentou:
a) O exemplar do PXOM aprobado polo Pleno o 31-7-2008, debidamente dilixenciado e estendido a toda a documentación que o compón.
b) Informe favorable do 25-2-2008 en materia de estradas da Dirección Xeral de Obras Públicas (Consellería de Política Territorial, Obras Públicas e Transportes).
c) Informe favorable do 12-6-2008 da Dirección Xeral de Patrimonio Cultural (Consellería de Cultura e Deporte).
d) Informe do 2-9-2008 da Dirección Xeral de Telecomunicacións (Ministerio de Industria, Turismo e Comercio).
II. Consideracións e fundamentos.
II.1. A Dirección Xeral de Ordenación do Territorio e Urbanismo eleva un informe-proposta, en que se fan as seguintes consideracións:
Logo de analizar o expediente administrativo e os documentos que integran o Plan Xeral de Ordenación Municipal do Concello de Vilardevós, infórmase que no plan xeral que presenta o concello aparecen corrixidas as deficiencias sinaladas na Orde do 26-11-2007.
II.2. De conformidade co artigo 89.1º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos plans xerais de ordenación municipal correspóndelle á conselleira de Política Territorial, Obras Públicas e Transportes.
III. Resolución.
En base ao antedito,
RESOLVO:
1º Outorgar a aprobación definitiva ao Plan Xeral de Ordenación Municipal do Concello de Vilardevós, de acordo co punto 5.a) do artigo 85 da LOUG.
2º De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do plan.
3º Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 16 de decembro de 2008.
María José Caride Estévez
Conselleira de Política Territorial, Obras Públicas
e Transportes